text:
Tu puedis fâ ce che tu vûs, ma no tu scjamparâs mai dal blues | Pit Ryan nus conte la sô storie
Nancje nô no vin rivât a scjampâi, anzit, o sin lâts a cirî l’autôr di “No Si Scjampe Dal Blues”: Pit Ryan. Non di batisim Roberto Pettarini, nassût in Friûl tai favolôs (par cualchidun) agns 60.
Dopo album tant che “No Si Scjampe Dal Blues”, “La midisine juste/Punch Drunk” e “Hong Kong Money”, Pit Ryan e i Mad Men Blues a son tornâts cul lôr dret e sclet rock-blues che al rive dai Cuei.
Il gnûf cd “Ancje Bob Dylan si piture i Cjavey” jessût tal Dicembar dal 2015, al puarte la firme di Pit Ryan’s dream anagram. Cun Pit Ryan ae vôs e armoniche o vin simpri Stiv Odor ae ghitare, Jeveman al bas e Muro ae batarie. Il grup al à dedicât il cd al Bicio (”Tune Smith”, il bassist origjinâl dai Mad Men Blues).
Un album di 5 tocs, che Mr. Pit nus descrîf cussì: «”Ancje Bob Dylan si piture i Cjavey” al è un toc di atualitât estetiche - sociâl. Cjalait i politics di vuê mancul zovins che a àn riflès ramâts sui cjavei. Ancje Bob Dylan ae fin al à scugnût piturâsi i cjavei e di chest e je partide la riflession par chest rock-blues un pôc stramp. Il toc al varès vût di durâ 3 minûts ma ae fin o vin doprât altris 2 minûts, parcè che dut ce che al fevele di “His Bobness” no si bute vie, e nancje lis (fintis?) stonaduris».
«Cul secont toc, “Alc di Bon” o cjapìn la cjançon dai Dr. Feelgood, lant indaûr di cuasi 30 agns.
O ai zontât lis peraulis in furlan e o ai variât la melodie par comodâ il toc a un lengaç no tant adat ae musiche, come che ciertis istituzions a volaressin fânus crodi. E - al zonte - no si salve une lenghe metintle inte scjaipule, parcè che al sucedarà tant che al panda in cativitât: no si riprodusarà plui».
“Gengis Khan” al è il prin toc par talian che il grup al regjistre. La musiche e je declinade al rocksteady e il bassist al à volût regjistrâlu cence prin ve scoltât il toc origjinâl.
99 seconts di bas “nicely out of tune” a fasin il cuart toc dal Cd: “Alcino Sorcas”. «Il toc al è une dediche a fin di ben (si intint..) a un gjornalist che si ocupe (ancje) di musiche locâl par un famôs cuotidian, ancje locâl. “Alcino” al stâ par l’anagram dal non e “Sorcas” dal cognon, ma chescj o vês di scuvierziju di bessôi».
L’ultin toc al è une cover di “Back In The U.S.S.R.”, la cjançon che e vierzè il “White Album” dai Beatles.
«Scusait se la peraule “beach” cjantade in velocitât e devente “bitch”, ma se o vês vût cualchi aventure estive su la splaze, o savês che tantis voltis lis dôs peraulis a coincidin. In anteprime o vin ricevût coments tant che: “mi plâs plui dal origjinâl dai Rolling Stones!”».
Fevelant di plans pal futûr, Pit Ryan nus confesse: «il gno unic displasê al è chel di no jessi rivât (par cumò) a dâ une buine forme musicâl a cualchi idee, ma in ogni câs mi sint plui un che al dopre la musiche par esprimi se stes. Di là de Manie a disin: atitudin “DIY” (Do It Yourself), in furlan “FDB” (Fasìn Di Bessôi). O vin dome di cirî di gratâsi un pôc mancul dulà che al pice. Se a son rivâts lôr, o rivarìn ancje noaltris…(maybe) ».
Par vê novitâts di Pit Ryan e i Mad Men Blues, o cjatais in linie i lôr profîi Facebook, Soundcloud e Bandcamp. Pit Ryan us consee di lâ su youtube a cirî “Pit Ryan Si Lavore”: «o cjatarês une version dal vîf (un pôc scloteade) dulà che o sin dome jo e la ghitare. O ai sunât pocjissimis voltis di bessôl (de serie tonalitât preferide: “chiave di be-sol”)». ❚
✒ Moira Pezzetta
___________________________________________
Pit Ryan nus conte la sô storie:
«O ai tacât a sunâ blues tai prins agns 80. La idee e jere chê di riproponi tocs che a vessin a ce fâ cul blues ma ancje cul pub-rock inglês, dal moment che o soi fan dai Dr. Feelgood.
Al è propit lant a cirî cui che al jere l’autôr di tocs tant che “Rolling & Tumbling”, “I Can Tell” o altris, che o ai scuviert Muddy Waters, Howling Wolf, Bo Diddley, Sonny Boy, e dopo o soi deventât une specie di colezionist di robis “minôrs”, di int pôc cognossude.
Prin dai Mad Men Blues o vevin fate une cassete cun 4 tocs, che cumò e je vignude fûr in CD come “One Way Out”. Il toc principâl al jere une cover di “I Want To Be Loved” di Dixon e Waters, e che sôl dopo o vin scuviert jessi stât il viers B dal prin 45 zîrs dai Rolling Stones.
Scoltâlu cumò mi imbarace un pôc: il test lu vevi tirât fûr a orele di un disc di Waters dal 1976.
Dopo chest lavôr a son nassûts i Mad Men Blues, che cun variis formazions a son ancjemò ca… Dute la storie e je contignude tal libri “Blues Dei Colli” a cure di Andrea Cardinale & Blues Club 356. Dentri a son ancje 25 pagjinis di interviste a Pit Ryan (che o podês saltâ). Daspò mi soi metût a fâ alc in furlan, ancje se za di timp mi jeri dedicât a chest. Tant par dî: il prin toc di Fabian Riz, lu vin regjistrât ca di me». ❚ ✒ M.P.


c: text/html

text:
Mi è simpri plasût stâ di bessôl. Studâ dut, cjapâ sù lis mans ta lis sachetis, e lâ a torzeon, dulà che nuie di ce che o cognòs al rive a tocjâmi. Se o fos un di chei cui voi a spice o podarès clamâle meditazion, ma jo o soi un di chei che intune man a tegnin un tai e in chê altre une blesteme. No pues propit clamâle cussì... dut al plui, par me, si clame pierdi timp.
E pûr, ancje se mi reste chel pinsîr, insom dal cjâf, no rivi a fâ di mancul di scjampâ vie, cuant che lis zornadis a son lungjis e o ai plens i coions de int e dai siei fastidis. O spieti scûr e o voi a fâ un zîr pe campagne, magari tor des rivis di un flum di risultive, di chei che dispès, cuant che o jeri piçul, a cjapavin il puest dal mâr.
Îr l’altri, tant par dî, mi soi cjatât a talpinâ in bande dal Torce, propit tal cjaminament che a àn fat di un pôcs di agns incà, di li dal simitieri injù. Chest troi al passe daûr dal paîs, chel che si clame come il flum, e jessint fat come une galarie di agacis e saût, cumò che la Vierte e tache a sbisiâ, al è une vore nereôs. O ai di dî che mi fâs ancje un pocje di pôre, passade miezegnot.
Tant al è vêr che jenfri la boscaie, propit là che i alpins a àn metût adun un poç artesian e cualchi bancjute par polsâ, ve li che ti viôt un zovenot!
Al stave sentât a gjambis in crôs, come inçussît, fumant e cjalant la aghe scure cui soi rivocs.
Robis che mi vegni un colp! Va ben che al jere sabide di sere, ma a jerin ancje dôs dopo miezegnot, e va ben cjatâ doi che a taconin, ma cjatâ un bessôl e plui fer di un clap, no je sigûr une robe di ogni dì, anzit, di ogni gnot!
Mi soi dit: che al stedi mâl? Forsit al à bisugne di une man. Si che i soi lât dongje, cirint di no fâ masse rumôr, par no spaurîlu. Ma ce! Mi soi parfin sentât dongje di lui, e chel no si è nancje inacuart! Ce jerial? Sort?
Mi è volût un moment par capî che al veve lis orelis stropadis di chei afârs che a usin tant cumò: laipod, o cemût che da la ostie che si scrîf. O ai scugnût, par fâmi viodi, poiâi une man su la schene.
No lu vessio mai fat!
Mi à cjalât cun doi vôi spirtâts tant che dôs faliscjis, al è jevât sù e al à tacât a cori come un sfolmenât, bandonant parfin chel argagn che al sunave!
Ah… mi soi dit, i zovins di cumò, ce tancj fastidis che a àn. Propit no si rive adore a capîju. E cussì pensant, ai cjapât sù chest innomenât laipod, e o soi lât indenant par la mê strade.
***
– Mierde mierde mierde! Ziobilli che lu ai viodût! No jeri migo cjoc, ziobilli!
– Ma va a cagâ, coionat! Mole chei canons!
– Mazziobilli! Crodêtmi putans! Ce amîs di mierde sêso se no!? Lu zuri su la barete di Bob Marley! Se us dîs che al jere un spirt, al jere un spirt!
– Pieri! Chi il spirt tu lu âs tu tal çurviel! Sù dai che ti compagnìn nô. Ce crodistu, di cjatâlu ancjemò doman matine?
– Bon dai, anìn. Forsit o vês reson, cuissà ce che o ai viodût.
Cussì, a trê di matine passadis, Ligjo e Sandrin a jerin ancjemò cul cjâf bas, a judâ Pieri a cirî il so i-pod tal mieç dai baraçs, cence inacuarzisi di un lusôr e un di un pâr di cufiutis che ju cjalavin, vongolant jenfri la boscaie.
di Raffaele Serafini
Conte n. 2

robotstxt: allowed

filter: keep


text:
Sabide
ai 14 di Març la diaspore imazighen (tuareg) si è dade dongje a
Parîs, denant de sede dal Parlament francês, par protestâ cuintri
dai acuardis di pâs sotscrits a Alzer sul prin tacâ dal mês. Intal
Zenâr dal 2012 grups armâts imazighen a vevin inviât un riviel che
al veve permetût di bati l’esercit dal Mali e di proclamâ la
indipendence dal Azawad, o sei la regjon sahariane là che la
popolazion berbere e je maioritarie. La aree liberade e jere però
finide sot dal control dai fondamentaliscj islamics de organizazion
teroriste al-Qaeda dal Maghreb Islamic (AQMI). Par parâju vie al
jere cussì intervignût ancje l’esercit francês cu la poie di
diviers stâts africans. Chest al à puartât ai acuardis di pâs di
Alzer che però a previodin dome une piçule autonomie pal Azawad e
la creazion di assembleis regjonâls in dut il Mali. A poiâ cheste
soluzion, in plui dal stât african, a son la France e la Alzerie,
intant che il Moviment Nazionâl di Liberazion dal Azawad al è
contrari. Di chi la mobilitazion inmaneade te capitâl francese par
difindi il dirit ae autodeterminazion dai imazighen.
Font:
Jornalet,
12-15/03/15


text:
Plui o
mancul 20 mil personis si son dadis dongje ai 2 di Fevrâr a Vukovar,
in Cravuazie, par protestâ cuintri de metude in vore ancje ta chê
citât de leç su lis minorancis linguistichis che e previôt l’ûs
couficiâl de lenghe minoritarie te segnaletiche, te cartelonistiche
e intai rapuarts cu la aministrazion publiche cuant che i membris di
chê comunitât a son almancul un tierç de popolazion totâl. Daûr
dai dâts dal censiment dal 2011, che a son stâts comunicâts che al
è pôc, a Vukovar il 34,8% de popolazion si declare serbe. Il guvier
cravuat al à duncje comunicât che ancje ta chê citât lis misuris
previodudis de leç di tutele des minorancis a saran metudis in vore.
A inmaneâ la manifestazion dai 2 di Fevrâr a son stadis lis
associazions dai veterans di vuere che a domandin che la leç no sedi
metude in vore ta chê che e ven considerade une citât martare. Cun
di fat, intal 1991 Vukovar e jere stade fiscade e assediade par trê
mês, prime di colâ intes mans dal esercit jugoslâf e des miliziis
paramilitârs serbis che si vevin rindudis protagonistis di diviers
crimins di vuere. Chel istès il sindic de citât, Željko Sabo,
ancje lui veteran e presonîr di vuere, al à poiât la decision dal
guvier di meti in vore la leç di tutele. Decision che, dopo de
manifestazion, e je stade confermade dal prin ministri cravuat Zoran
Milanović. Par Milorad Pupovac, president dal Consei nazionâl serp
che al rapresente la minorance in Cravuazie, l’ûs de retoriche di
vuere par fâi cuintri al ûs de lenghe serbe al rapresente un atac
aes leçs e ae Costituzion cravuate.
Font:
Ansa, 02/02/13; Balkan Insight, 04/02/13


text:
O vevi viodût chest arbul tal zardin botanic e po lui ai cjatât in tun supermercjât e o ai scuignût provâ di cê ch'a saveve chiste pome.
Un tic acidut alore o lu ai acompagnât cun cualchi fîc sec. A si leavin ben.
Senó, nue di particolâr. forsit al sà plui di verdure, di rabarbaro crût cun no sai cê di medicinâl.
Rinfrescjant in câs ch'o no vês nujâltri e ch'o sês tal mieç dal Sahara.In veretât, o lu vevi zà zeçât cualchi ant fa ma m'al eri dismenteât. Duncje, se nol mi ere restât tal cjâf forsit a nol valeve le pene. Al mi ha fat pensâ a chêl libri ch'o lèi prime di durmî ogni sere. O crôt ch'a sedi simpri une gnove pagjine ma di sigûr a é simpri chê :-)
° ° °


text:
Di cumò certificâts anagrafics ancje online
Il Comun di Udin, tra i pôcs a nivel talian, al à a pene ativât la pussibilitât di otignî online i certificâts anagrafics o di stât civîl plui frecuents. Di cumò indenant, duncje, si pues vê i certificâts vie Internet dopo vê ativât il servizi par mieç de tessare sanitarie. La ativazion si pues fâle alì dai uficis des Circoscrizions comunâls o ancje li dal URP de Regjon in Zardin Grant. Une volte ativade la tessare, al bastarà tacâ il letôr consegnât sore nuie adun cul pin, cjariâ il program e colegâsi al portâl regjonâl dai servizis (servizi.regione.fvg.it). Di chi si varà di lâ su la icone “anagrafe”, scrivi “Udine” sui certificâts in linie e fracâ su “vai” par acedi al servizi. Metudis dentri lis credenziâls di acès si podarâ discjamâ e stampâ il certificât che al interesse. Par chei là che covente la marcje di bol, si à di comprânt une e metile sul document stampât dopo vê metût il numar identificatîf de marcje te casele di pueste. Il progjet al nase de colaborazion tra Regjon, Insiel e il Servizi Sistemis Informatîfs dal Comun. “Il Comun di Udin – al à comentât il sindic Furio Honsell – si conferme indenant intai servizis inovatîfs pai citadins. In gracie di cheste pussibilitât, di fat, o larin dilunc pe strade de semplificazion e dal miorament dai rapuarts tra Aministrazion e citadin che, ta cheste maniere, al podarà fâ di mancul di lâ tai uficis publics e sparagnâ timp”.


text:
o tabaiavin di nô, cuant che la sere e madurive la strache de dî. /
o tabaiavin di nô, misturant blestemis a rosaris di piere …
(Josef Bartoli, 1920-2004)
pal mâr
mediterani, scune di civiltâts: daûr dai libris di storie. une storie a dilunc: tormentade di simpri. patide: sopuartâ o scjampâ.
ator dal mil e cinc cent, i turcs fin a Viene. Soliman il magnific, al cjape i Balcans. scjampons. chei che puedin: sul mâr. ma no come i grêcs prin di lôr, in concuiste. chei culì di sfolâts si poin in Abruç: si sconfondin, si plasmin. come simpri al sucêt, in chel cjapi-e-doi des emigrazions.
ma alc nol mûr mai: che lis maris e nudrissin dutune cul lat, ancje di liendis nativis. e chei, di cressûts no smentein, voltant il ricuart in usance. ma no intun costum di meti ogni tant. e nancje in folclôr, par bevi dibant. ma in snait e in savôr intal vuê di ogni dî.
cussì di chel timp, nus rive une cjante che piture in dolôr, il strît di une vedue: puare me, puare mai me /
avilide, o soi avilide / tu ses muart / jo o dolori / duliose, induliade / tu ses muart, / jo ce fasio ? mi copi parsore di te [1] !
lamentazion slave in lenghe abruçese cjantade intal “ film di amôr e di anarchie” de biele vôs di Anna Melato [2]. Wertmüller regjiste. che cumò e cjalin pluitost cristian fi, di vitorio, vilaç pauli e massim beolc cun pascâl: tornâts indenant a dreçâ in carobulis la culture corint. podaraio mai sveâmi dal trùman-sciòu di cheste vite ad imprest [3] ? ce fature pensâ cul gno cjâf ! plui inmò lei un libri. miôr la realtât virtuâl, cui deduts a folâ la pleistèiscion. sul sofà, mutipleier: straoris! o cul cûr pal balon: sdrumâts pe partide. che coion al va ben al paron.
pal ocean.
ush waia inte lenghe yagán. cûl dal mont pai furlans rivâts fin là jù a Ushuaia, inte tiere dal fûc. par fâ sù une citât in Fuegia, la isule. i fuegjns, nomats, la scjavacin lant a cjace. cun lôr, simpri il fûc impiât: tierra del fuego. un tabâr di guanàco cul pêl par difûr, e sot dome piel, onte par ben, intal gras di une foche: a parâsi dal frêt. no covente viodiju: baste lâ a nâs. “ma e son come bestiis ˗ e an dit missionariis anglicans e salesians (i prins daûr dai colonizadôrs a mieç dal ‘800. chei altris par mieç di une vision di donbosco) ˗ bisugne inzentilîju”. e cui plui cui plui: ju lavin, ju vistissin, ur insegnin a preà. e po chei ingrâts ce fasino? e murin in masse baste cuntun rafredôr, ma lavâts e coltâts. di dîs mil di lôr a restin in cent, in pôc timp.
juste il timp di un “Jesus Maria”: che nol jere un preâ, ma il scatûr di une femine di Montenârs, viodint il puest dulà che e jere rivade, in chei stes agns. tant e tant che la sô esclamazion e je restade in non a chel borc, vicin Colonia Caroya, Cordoba, Argjentine. ancje vuê.
pal mont
Vladivostok. Zuanìn Celòt al è rivât a pît fin là jù, puint dopo puint, tirât sù pe transsiberiane. agnorums fûr di cjase
puare me, vedue jo, o soi avilide. cul om che nol torne, ce fasio ?
istès le à campade. e lui al tornà cun orelis infûr.
i soi ultins agns, tal curtîl, sentât in cjadree. une gjambe sore chê altre, la diestre poiade al baston. « e alore Zuanìn, cemût jerie là jù pes siberiis ˗ lui al vierç in ridi la bocje ˗ … e li feminis ? »
cul comedon sul len, al tache un mulignel: siet, vot zîrs di braç. intant che i voi spiçâts si spalanchin celescj: intune sgagnide, che si alce di ton. deventant come un vuic a dilunc. i mûi a ridin di gust par chel teatri a mut. no san nancje dulà che al sedi chel puest: ma al devi sei biel di sigûr. tant che un eden.
ce voie di lâ vie. incà o inlà.
… par slontanâ l’invier dai agârs fraidîts / e la fan che cope lis ultimis contis, intai voi dai frutins (G.B.)
[1] cumò o disfi lis trecis / lis lassi a slas jù pe muse / e subit, ve, subit jo mi copi / mi copi subit, sore te /
o soi une piore dispartade / il monton mi à lassade / e di dî e di gnot l’agnel / al bebee incuiet / par la fan che lu morsee
o vevi une biele cjasute / e cumò no ai plui nuie / cence fûc e cence jet / cence pan ni companadi / jo mi copi, jo mi copi / su la tombe che ti ten
[2] http://www.youtube.com/watch?v=9czdmvc-CjM#at=42
[3] http://www.youtube.com/watch?v=K6NNGxVt7h4


text:
Daspò de sentence de Cort Costituzionâl al à tornât a alçâ il cjâf il partît trasversâl dai antifurlans. Chest viaç al somee che la cuestion e sedi che si spindin masse bêçs pe lenghe furlane.
Tra i diviers atacs fats indenant, chel che une cierte stampe locâl (in particolâr il Messaggero Veneto) e à metût plui in evidence al è stât chel rivât dal conseîr regjonâl Pietro Colussi cuintri dal lavôr dal Grant Dizionari Bilengâl Talian – Furlan fat dal Centri Friûl Lenghe 2000 (consorzi formât di Universitât dal Friûl, Consorzi Universitari dal Friûl, Societât Filologjiche Furlane, Informazion Furlane soc. coop., Istitût Ladin Furlan “Pre Checo Placerean”, Circul Culturâl “Menocchio”, Union Scritôrs Furlans e Serling soc. coop.). Lis acusis a jerin di ritarts e di coscj masse alts, cundut che i timps di consegne a son simpri stâts rispietâts e i coscj di produzion a son stâts valutâts masse bas di esperts tant che il grant linguist e ex ministri Tullio De Mauro, ma ancje dal linguist Michele Cortelazzo citât dispès di cierts gjornaliscj in maniere pôc corete.
Ce rispueste aie dade la int al GDBTF? Il sît dal CFL2000 al è stât consultât plui di 200.000 voltis, plui o mancul 8.000 personis a àn vût a gratis il GDBTF in CD za tal 2005 e altris 5000 e passe lu àn scjariât, simpri a gratis, di Internet. Ancje la presentazion de seconde edizion dal CD, fate l'an passât, e à viodût la partecipazion di almancul uns 300 personis (te foto).
Duncje, rispiet a ce che al à dite Colussi, ma soredut chei gjornaliscj che a àn sglonfade la robe, il panorame al è pardabon un altri: finanziaments masse precaris e bas, une opare preseade in Friûl e a nivel talian e internazionâl, cjapade di esempli de universitât di Stocolm in colaborazion cul CNR di Pise, la universitât di Macerata e l'Istitût di Ricercje pes Lenghis de Finlande. Cun di fat, l’assessôr regjonâl Roberto Molinaro, che si è confrontât cui dirigjents de ARLeF e dal CFL2000, al à parât indaûr dutis chestis acusis cence fonde.


text:
Vigjii restâts dos setemanis cence blocuts par fâ lis multis. Obleâts a scrivilis su la man, a àn scugnût spietâ i proprietaris de machine cul braç striçât sot il tergicristal.
Grums di furlans in code par viodi i monuments vierts une volte l'an dal Fai. I monuments c'a son vierts dut l'an nissun al va mai a visitâju.
Fughe di cerviei dal Friûl, no nus son mai stâts simpatics.
Secont une ricercje la miôr bire taliane e je l'olandese bire Moretti.
Protestis in Place prin di Mai par colpe dal cantîr. I gjostrârs a declarin: "I scivui dal parcament a fasin concorence aes nestris gjostris".
A Udin il 26 par 100 dai students al è stranîr, il rest al è miôr nancje savê.
Si siere l'ultime sale cinematografiche cjargnele, ultime proiezion cul film dramatic CoopCalypse Now.


text:
Paîs Basc: i socialiscj a lassin la Navare ae diestre
La diestre spagnoliste e tornarà al podê in Navare e a splanâi la strade i àn pensât i socialiscj. Tes ultimis elezions, UPN e CDN, i doi partîts de diestre che a jerin stâts al guvier te legjislature stade, a vevin pierdût la maiorance assolude e a vevin vût di contentâsi di 24 deputâts; la sezion navare dal Partît Socialist (PSN) e veve cjapât 12 parlamentârs, la çampe radicâl (IUN) a ‘nt veve otignûts doi e i moviments nazionaliscj bascs, che si vevin dâts dongje te coalizion Nafarroa Bai (NaBai), a vevin concuistât 12 deputâts. Daspò di doi mês di negoziazions e someave vierzisi la strade di une aleance di guvier formade di socialiscj, nazionaliscj bascs e çampe radicâl, ma la dirigjence centrâl dal Partît Socialist (PSOE) e à scancelât ogni sperance di cambiament pe Navare. Cun di fat, a Madrid, il diretîf dal partît al à ribaltât la soluzion sielzude dal PSN e al à imponût la strade de astension cuant che si larà a votâ pal gnûf guvier. Ven a dî che cu lis 12 schedis blancjis dai deputâts socialiscj, Miguel Sanz al tornarà a cjapâ in man la presidence de Navare cu la maiorance relative che i rive de coalizion tra UPN e CDN. La decision dal diretîf centrâl dal partît, e à lassât scaturîts no dome i militants, ma ancje diviers dai cuadris dirigjents dal PSN che a àn domandât il cjâf dal segretari regjonâl, Carlos Chivite, e dal candidât ae presidence, Fernando Puras, acusâts di poiâ la linie imponude di Madrid. Chest ultin al à cussì decidût di dimetisi di deputât e al à visât la dirigjence dal PSOE che la decision cjapade a Madrid e riscje di crevâ il PSN. Il segretari dal PSOE, José Blanco, al à za dite che cui che nol seguìs la strade dade de direzion centrâl al sarà parât fûr. Cun cheste cjolte di posizion, i socialiscj spagnûi a dimostrin ancjemò une volte che a àn miôr vignî a pats cu la diestre post franchiste, che poiâ la volontât di autoguvier che e va dilunc a cressi intai teritoris storics che a formin il Paîs Basc.
(Font: Gara, iparralde.eu, 06-07/08/07)


text:
Nissune
sorprese intal vôt dal Congrès spagnûl che ai 8 di Avrîl al jere
clamât a decidi sul trasferiment al Parlament catalan des
competencis par podê davuelzi il referendum su la indipendence de
Catalogne. Cuntune grande maiorance formade dai partîts spagnoliscj
(PP e PSOE in primis), il Parlament di Madrid al à dite di no ae
propueste di leç. A chest pont, al à comentât il prin ministri
spagnûl Mariano Rajoy (PP), la consulte sovraniste che il guvier e
il Parlament de Catalogne a vuelin puartâ indenant e je cence altri
dubi ilegâl. No le pensin cussì però a Barcelone là che, la dì
dopo dal vôt dal Congrès spagnûl, intant di un dibatiment intal
Parlament catalan, sei il president de Generalitat, Artur Mas, sei i
partîts sovraniscj a àn confermât la volontât di davuelzi il
referendum. Il trasferiment des competencis e jere dome une strade,
al à spiegât Mas, e se chê no je pussibile si ‘nt cjaparà une
altre.
Font:
Naiz:, 08-09/04/14


text:
Dai
30 di Jugn ai 9 di Lui di chest an che al ven, la citât di Tarragona
i darà acet ai Zûcs dal Mediterani là che passe 4 mil atletis di
26 stâts diferents si sfidaran in 33 dissiplinis sportivis. La
organizazion, afidade ae fondazion Tarragona
2017, in acuardi cul guvier catalan e à
decidût che tra lis lenghis uficiâls de manifestazion, dongje di
inglês, francês e spagnûl, si varà ancje il catalan. Par rivâ a
di un tant a son in program dai percors di formazion specifics pai
passe 3 mil volontaris che a saran impegnâts pai Zûcs. A contribuî
sul plan de formazion e su chel dai materiâi linguistics pe
manifestazion a saran la Direzion gjenerâl di politiche linguistiche
de Catalogne, il Consorzi pe normalizazion linguistiche e il Termcat.
Font:
El Mundo,
20/07/16


text:
Il
plan par meti in vore il decret sul plurilinguisim vie pal an
scolastic 2015/2016 al sbasse la presince de lenghe galiziane te
grande part dai istitûts là che il proviodiment al sarà metût in
vore. Il decret dal guvier galizian al previôt l’ûs veicolâr
ancje dal inglês, ma la plui part dai istitûts là che al sarà
metût in vore e à decidût di doprâ cheste lenghe par une des
materiis che fin cumò a jerin par galizian. Il stes decret al
previodeve che in câs dal gjenar si dopràs il galizian veicolâr
par une altre materie, dome che l’esecutîf vuidât dal PP nol à
fat rispietâ cheste cundizion. A denunciâlu al è il sindacât
CIG-Ensino che al domande che il decret al vegni scancelât e che al
so puest si dedi fûr un proviodiment che al rispieti e che al
promovi la lenghe proprie de Galizie dentri des scuelis.
Font:
Galicia Confidencial,
27/10/15


text:
Daûr de
ultime ricercje su la produzion e la vendite di libris intal stât
spagnûl, presentade de Federazion des corporazions dai editôrs, al
ven fûr che vie pal 2011 i titui publicâts a son stâts in dut plui
di 83 mil, cuntun aument dal 4,3% rispiet al an prime, e che il setôr
al à faturât passe 2.770 milions di euros, o sei il 4,1% in mancul
dal 2010. Propit in tiermins di faturât e je la Catalogne a fâ di
paron cul 48,16% dal totâl. Sul front des lenghis minorizadis, ancje
vie pal 2011, il catalan al conte il numar plui alt di titui
publicâts, ven a dî 9.599. Si trate dal 11,5% di ducj chei
publicâts intal stât spagnûl, ma al mostre une diminuzion dal 6,7%
rispiet al 2010. Cundut che si trate de stesse lenghe, la Federazion
des corporazions dai editôrs e calcole in maniere separade i titui
par catalan e chei par valenzian. Chescj ultins a son stâts 890
intal 2011, cuntun aument dal 8,5% rispiet al an prime. I titui par
galizian jessûts l’an passât a son stâts 1.822, o sei il 2,2%
dal totâl, cuntune riduzion dal 10,2% rispiet al 2010. A cressin
invezit dal 1,4% i titui publicâts par basc: intal 2011 a son stâts
1.467, ven a dî il 1,8% di ducj chei publicâts intal stât spagnûl.
Font:
Observatorio
da lingua galega, 04/07/12


text:
Voivodâts de Polonie
La Polonie e je dividude dal pont di viste ministratîf in 16 voivodâts che a corispuindin plui o mancul a la division in regjons de Italie. La division corinte e je basade su lis regjons storichis de Polonie e e je stade introdusude intal 1999. Dal 1975 al 1999 e jere invezit in vigôr une division plui basade su lis diviersis citâts
Ogni voivodât al à un so consei regjonâl (par polac sejmik województwa); il rapresentant dal guvier in ogni voivodât si clame voivode.
Cualchi voivodât al à dôs citâts che a fasin di cjâflûc, une e je la sede dal consei dal voivodât mentri te altre al à la residence il voivode.


text:
Sindics e assessôrs comunâi di Bildu, Aralar,
NafarroaBai e Abertzalen Batasuna si son dâts dongje a Irun cun chê di tornâ a
inviâ il progjet Udalbiltza. Viodude la gnove clime che si vîf in Euskal Herria,
si vûl tornâ a meti in vore la assemblee che e meteve adun i aministradôrs
elets in ducj i comuns che a componin il Paîs Basc, di là dai confins
aministratîfs e statâi che in dì di vuê ju dividin. La esperience di Udalbiltza
e jere nassude intal 1999 cu la partecipazion di cuasi 2000 aministradôrs bascs
che a rivavin di partîts politics diviers, ma che a vevin voie di lavorâ adun
par afermâ la esistence di Euskal Herria come nazion e par sburtâ un procès
democratic e dinamic pal svilup nazionâl des comunitâts baschis. La repression
metude in at des autoritâts spagnolis cu la scuse de lote cuintri di ETA e veve
colpît a fuart ancje cheste istituzion e le veve puartade a sfantâsi. Cumò
duncje si vûl tornâ a inviâ il progjet e si à za tacât a inviâ la racuelte des
adesions.
Font: Gara, 31/03/12


text:
četrtek, 17. april 2008
l’inovâl dal „dnevnik" / dnevnik praznuje
O vês induvinât o vuei dî alc su la impuartance di vê un Gjornâl televisîf in marilenghe o tal câs sloven in lenghe mari, anzit al è une chistion clâf: mediis e scuele.
O ai let za plui che une volte che la Rai no fâs vonde e di fat o vin za un gjornalut furlan su Telefriuli e su la radio.
Interessant il »dnevnik« sloven al nassè dome dopo il 1968 dopo agns di bataie su la relazion Lubiane – Beograd. Beograd/Belgrât, il nestri vieri cjâf lûc, nol voleve nancje sintî une peraule de idee dal dnevnik sloven, a jerin dal dut cuintri e jessi cuintri intun sisteme totalitari al vûl dî cjatâsi denant di puartis sieradis – nuie ce fâ!
Ce che o vuei dî al è che ancje intun sisteme totalitari si pues vê e rivâ adore se la int e à une idee clare ce che e vûl, cussì p.e. tal comunisim ongjâr si fiesteze Nadâl, in Polonie si lave in glesie e.v.i.
La identitât, la lenghe tes scuelis, dut al dipint dome de int, e no je colpe de RAI o di un guvier centralistic, di une leç o altri se alc nol è jentrât dal dut in vore.
dnevnik praznuje
V teh dneh so se spomnili obletnice prvega slovenskega dnevnika“slovenski dnevnik praznuje 40 let«. (Meni se pa je ravno na ta dan med dnevnikom televizor pokvaril!)
Uganili ste, omeniti sem hotel, zakaj je pomembno imeti dnevnik v svojem jeziku, v slovenščini ali v furlanščini. Gre za ključno vprašanje: medije in šola.
Bral sem že dosti o tem, da italijanska RAI (v Furlaniji) ne naredi dovolj, res je kratke novice v furlanščini imamo samo na programu Telefriuli tu pa tam na radiu.
Zanimivo je, da smo dobili slovenski dnevnik šele po letu 1968 po letih, ko so se dajali na relaciji Ljubljana – Beograd. Beograd menda ni bil preveč zagret, in v takratnem sistemu ni šlo nič brez naše stare prestolnice.
Kar mislim reči, dá se marsikaj doseči tudi v totalitarnih sistemih, če je narod za, tako so npr. Madžari tudi v komunizmu praznovali Božič, Poljaki pa pridno maševali.
Vroča vprašanja, aktualna sedaj v Furlaniji, tudi če so volitve mimo, okoli identite, jezik v šole, vse to zavisi od ljudi in ne od nekih organizacij RAI ali centralističnih vlad, zakonov.
2 komentarja:
- sandri carrozzo pravi ...
-
Brâf Janez, e je vere.
Ce che o varessin di fâ al sarès mandâ a chel paîs la RAI e fâ une biele colete par comprâ Telefriuli in bloc e fâle deventâ une television furlane. Al funzionarès e se dopo la RAI e ven daûr, bon, se no, miôr, la plui part dai furlans e cjalarès la "nestre" television.
Parcè no lu fasìno? O pensi che la esperience sot de Austrie nus à metût dentri masse rispiet e masse fiducie te autoritât, che chê sot de Italie e à drogât la economie cul assistenzialisim, che la borghesie furlane e cjale a modei forescj cuntune otiche provinciâl, che i furlaniscj no son milionaris e no son ben coordenâts tra di lôr.
In ogni câs "mea culpa" o miôr "nostra culpa".
Sandri
- petek, 18 april, 2008
- Janez Erat pravi ...
-
mi pâr, nancje la "politiche" furlane no je "masse" coordenade,
forsit la int e je za masse incorporade tal corpus talian, e tal câs de lenghe e culture slovene al jere propit al contrari, la politiche slovene e jere plui o mancul "jugoslave", la int invezit no, la int e jere restât fûr dal "corpus" tant che tal câs dal Kosovo o p.e. la minorance ongjarese in Transilvanie.
Magari cussì no jo no soi politic, e no lu sarai mai (miôr cussì), un proverbi sloven al dîs (ancje pai corsiscj che a imparin il sloven!)
politika je kurba!
(par furlan: la politiche e je une sdrondine)
ma mi pâr che chest proverbi lu doprin ancje i serps, cravuats,...
(lôr a disin "kurva")
salacor un proverbi jugoslâf?
- nedelja, 20 april, 2008


text:
Ve chi, ancje par cheste setemane, la soluzione dal nestri preseât Garzon de Ostarie. La conte e je la numar 11 Soluzion
Autôr: Domenico Cerroni Cadoresi
Titul origjinâl: Le antiche magie
Titul origjinâl de conte: Alba, giorno, notte, alba
Tradutôr dal origjinâl: Il GarzonNotis:
Une conte particolâr, e straordenarie, cheste di Domenico Cadoresi, plui cognossût salacor come Domenico Cerroni o, in maniere plui semplice, tal ambient scolastic, come “Cerroni”, grant professôr di storie e filosofie al Stellini fin al 1983 e une sorte di “Marcuse” udinês tai agns ator dal ’68. In cheste conte, l’autôr si svicine al mont contadin intune maniere che no si spietisi, cence psicologjisims di sorte, limitantsi a cjalâ, sintî, nasâ… cuntun lengaç e une struture de conte une vore origjinâi. Nol ven esprimût nissun judizi sui personaçs e dut al è lassât, par chest cont, ae imagjine che il letôr si costruìs te sô cussience. Par cui che al à di chescj guscj, al ven di fâ un riferiment cuasi naturâl ae fenomenologjie, in ambit filosofic, e al “nouveau roman” e ae scuele dal “regard”, in leterature. Ma la leture de conte e je plasevule par so cont.


text:
giovedì 27 dicembre 2012
30/12/2012: PRIMARIIS PAR SIELZI I PARLAMENTÂRS DAL PARTÎT DEMOCRATIC
Domenie ai 30 di dicembar, da lis 8.00 a lis 21.00, in Friûl-Vignesie Julie si votarà par sielzi i parlamentârs dal Pd pes elezions politichis 2013.
A Palaçûl il seç si cjatarà alì de sede dal Partît Democratic, in Place Bini.
I candidâts e lis candidadis inte Provincie di Udin e son (in ordin alfabetic): Ilaria Celledoni, Paolo Coppola, Isabella De Monte, Maurizio Ionico, Gianna Malisani, Maria Marion, Enrico Pizza, Carlo Pegorer, Rosa Ricciardi, Ivano Strizzolo.
Lait su www.pd.udine.it par lei il regolament e par vê plui informazions (dut câs us ricuardìn che si pues esprimi la dople perference di gjenar, ven a stai votâ un om e une femine)
giovedì 13 dicembre 2012
DI JERBAS E DI SUNS : MUSICHE E PERAULIS PAR UNE SPOON RIVER CJARGNELE
in ocasion de riedizion dai album di
Giorgio Ferigo &
povolÂr ensemble
martars ai 18 di dicembar 2012, aes 20.20
alì dal teatri Palamostre di Udin, si davuelzarà il conciert/spetacul
musiche e peraulis par une spoon river cjargnele
mauro costantini, pianoforte / federico luciani,percussions / mirko cisilino, trombe / emanuel donadelli, batarie / Massimiliano d’osualdo, armoniche / simone serafini, liron / maria fernanda pardini e flaviano miani, vôs / riccardo maranzana e francesca casaccia, leturis / imagjinis di riccardo losito / tescj metûts adun di annalisa comuzzi e francesca valente
Jentrade libare
mercoledì 12 dicembre 2012
“SECONDIS GJENERAZIONS, CITADINANCE E DIRITS DINEÂTS” UNIVERSITÂT DI UDIN - 13/12/2012
Silvia Canciani (ASGI) e Sara Gourchane
La ASGI (Associazion pai Studis Juridics pe Imigrazion), in colaborazion cun NEOATENEO, us invide a partecipâ al event “Lis secondis gjenerazions di imigrâts in Italie jenfri citadinance e dirits dineâts” che si davuelzarà joibe ai 13 di dicembar alì de Universitât di Udin, Palaç Antonini, Sale Gusmani.
Ca sot il program complet:
16.00 – Proiezion dal film-documentari “18 Ius Soli: il diritto di essere italiani” di Fred Kudjo Kuwornu
17.00 – Intervents:
- Introduzion e moderazion par cure di Max Mauro, gjornalist e ricercjadôr
- Testemoneance di Sara Gourchane, imigrade di seconde gjenerazion
- “La normative taliane e la citadinance” par cure de Av. Anna Cattaruzzi, Associazion pai Studis Juridics pe Imigrazion
- “La cuistion de citadinace intal dibatit public in Italie” par cure di Teresa Karene Kiambu, Associazion Asulf 2G
- “La cuistion de citadinace intal dibatit public in Italie” par cure di Teresa Karene Kiambu, Associazion Asulf 2G
18.00 – Dibatit
Pubblicato da PD Palazzolo dello Stella a 07:44 Nessun commento:
Etichette: 18 ius soli, anna cattaruzzi, asgi, citadinance, cunvigne, dibatit, dirits, fred kudjo kuwornu, friûl, imigrazion, max mauro, neoateneo, sara gourchane, teresa karene kiambu, udin, universitât
martedì 11 dicembre 2012
A CJASARSE IL PRIN CONGRÈS REGJONÂL DAI ECO-DEM DAL FRIÛL-VIGNESIE JULIE
Sabide ai 15 di dicembar, a partî des 9.15, alì dal Ristorant Solidari "Al Posta" di Cjasarse si davuelzarà il 1 Congrès Regjonâl dai Eco-Dem dal Friûl-Vignesie Julie.
Il program:
- 9.15 Elezion de presidence, salûts des autoritâts e introduzion di Giorgio Zanin dal diretîf dai Eco-Dem Fvg
- 9.45 Relazions: L'impegn dai ecologjiscj democratics dal Friûl-Vignesie Julie (Elio Baracetti, coordenadôr regjonâl Eco-Dem) - Lis propuestis dai ecologjiscj democratics (Marco Rossi, diretîf Eco-Dem Fvg)
- 10.30 Intervents: Fabrizio Vigni, president nazionâl dai ecologjiscj democratics e Debora Serracchiani, parlamentâr european, candidade ae presidence de Regjon Friûl-Vignesie Julie
- 12.30 Polse pal gustâ
- 14.30 Voris dal congrès (dome pai iscrits)
Pubblicato da PD Palazzolo dello Stella a 12:41 Nessun commento:
Etichette: baracetti, cjasarse, congrès, ecodem, ecologjie, ecologjiscj democratics, friûl-vignesie julie, pd, politiche, rossi, serracchiani, vigni, zanin
CONVOCADE LA ASSEMBLEE REGJONÂL DAL PD
Il president Tracisio Barbo al à convocât par domenie ai 16 di dicembar, aes 9.30, alì de sede dal Pd di vie Joppi
63 a Udin,
dal Partît Democratic. la Assemblee Regjonâl
Ca sot l’ordin dal dì:
Ca sot l’ordin dal dì:
- situazion politiche nazionâl
- risultâts primariis
- finanziarie regjonâl
- indreçaments pe selezion des candidaturis
lunedì 10 dicembre 2012
LÂ VIE DI LÀ
Pubblicato da PD Palazzolo dello Stella a 07:58 Nessun commento:
Etichette: basse furlane, emigrazion, film documentari, friûl, identitât, l. vescovo, lâ vie di là, lenghe furlane, m. d'agostini, m. stolfo, muçane
Iscriviti a: Post (Atom)


text:
Babêl Europe no si ferme nancje vie pes fiestis di Nadâl e dal ultin dal an. La trasmission cuindisinâl dedicade ae produzion musicâl tes lenghis minozadis dal continent, che di passe cuatri agns e fâs part de programazion di Radio Onde Furlane, … Continue reading
Category Archives: LA MÊ LENGHE E SUNE IL ROCK…
La gnove pontade di Babêl Europe, dal Teatron al marimont
Al è martars e su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) si pues scoltâ une gnove pontade di Babêl Europe, la trasmission cuindisinâl dedicade ae produzion musicâl tes lenghis minozadis dal nestri continent.
L’apontament al dopli – vuê in direte a 11 a buinore e doman, miercus ai 14 di Dicembar, in repliche a une dopo di misdì – e l’itinerari a torzeon tra grups, soliscj, lenghis, musichis, minorancis e nazions cence stât al metarà dongje i ultins rivocs di Suns Europe cun altris segnalazions tra storie e atualitât.
Si podarà tornâ a scoltâ i Steso, i vincidôrs dal concors musicâl dal Festival des art in lenghe minorizade che si à davuelt a Udin, li dal Teatri gnûf Giovanni da Udine, dal prin ai 3 di Dicembar, e i Sume, la storiche formazion de Groenlande che tai agns Setante dal secul passât e je stade la prime a fâ rock in lenghe inuit e cu lis sôs cjançons e à dât vôs ae volontât di autodeterminazion di dut un popul, protagoniste dal cine di Inuk Silis Høegh che al à cjapât il premi Suns Europe te sezion dedicade ae produzion audiovisive.
Il riferiment al premi Suns Europe pe leterature che al è lât a Xavi Sarrià, autôr di contis e di romançs par catalan e par passe vincj agns cjantant e ghitarist dai Obrint Pas al sarà la ocasion par discuvierzi une gnove formazion di Valencia, i Aspencat.
Si scoltaran ancje i bascs Berri Txarrak, tai dîs passâts in tournee inte Americhe dal Sud, e il rocker breton Gweltaz Adeux, cuntune cerce dal so gnûf progjet musicâl.
Babêl Europe si pues scoltâle in modulazion di frecuence (sui 90 Mhz te plui part dal Friûl, sui 90.2 Mhz in Cjargne) e in rêt, in dut il mont, ae direzion www.ondefurlane.eu. Cun di plui, dopo des dôs emissions di vuê e di doman, ancje la gnove pontade de trasmission e sarà a disposizion in rêt.
Suns Europe, a Udin trê zornadis plenis di Suns e di Europe
Une fiestonone di creativitât, di lenghis e di int. Ae fin di Suns Europe 2016 il belanç al è ancjemò plui positîf di chel de prime edizion dal an passât.
Il Festival european des arts tes lenghis minorizadis al manten ad in plen ce che si spietavisi e al mostre di jessi cressût ancjemò, massime in cont de cualitât des propuestis artistichis e de consistence dal public, che al à partecipât cun atenzion e cun curiositât ai diviers apontaments dal program de manifestazion.
Dal 1n ai 3 di Dicembar Udin e il Friûl a son stâts il cûr de Europe de diversitât linguistiche. Cun Suns Europe il Teatri ‘Giovanni da Udine’ si à jemplât di musiche, peraulis e visions, tra proiezion di cines, concierts, incuintris, leturis di teatri, anteprimis e seradis speciâls. Tal foyer e te sale principâl dal “Teatron” al è stât un flus continui di propuestis di cjalâ, di scoltâ e di lei.
Il Festival al è stât ancje une vetrine europeane pe produzion ‘Made in Friûl’. La presentazion di ‘Kebar Krossé’, romanç afrofurlan e visionari di Stiefin Morat, la leture di teatri de prime conte lungje di Morat, ‘Donald dal Tiliment’, par cure di Teatro Sosta Urbana, lis anteprimis di ‘Friûl Revolution’ di Marco D’Agostini e I Cjastrons e di ‘Int/Art’ di Dorino Minigutti e Giorgio Cantoni e la gnove proiezion di ‘Brez Mej’, il documentari par sloven di Giovanni Chiarot, a àn dât al public di chenti e a chel forest une testemoneance clare e fuarte de vivarosetât, de varietât e de cualitât de produzion artistiche e culturâl dal Friûl.
Inte suaze di Suns Europe, vie pe buinore dai 3 di Dicembar, al è stât ancje un apontament (per)formatîf riservât a fantats des scuelis superiôrs – passe cuatricent di lôr – che a àn vût la pussibilitât di capî la impuartance de diversitât linguistiche e culturâl, tant che patrimoni, dirit e oportunitât, cul viodi e cul scoltâ uns pôcs dai protagoniscj de rassegne, dal rapper ‘cjargnel’ Doro Gjat ae cantante ‘čukčski’ Veronika Usholit e de band irlandese Imlé al scritôr e musicist catalan Xavi Sarrià.
La serade finâl di sabide passade e je stade pardabon sflandorose. Dongje dai za ricuardâts Doro Gjat, Imlé e Veronika Usholik, a àn presentât lis lôr cjançons in concors il grup trip hop des isulis Faer Oer, Steso, la band galiziane Familia Caamagno, il rocker breton Brieg Guerveno, il performer siberian Gurude, il cornic Rory McGrath, la cjantautore frisone Norma e i Berdon, i cuatri fantats de Val di Fasse che a fasin hard rock. Il risultât al è stât une polifonie di lenghis, ritmis e stîi, un spetacul che si à zovât ancje de conduzion dai presentadôrs – la cubie furlane/slovene cun Renato Rinaldi e Karolina Cernic – e dal live painting di Cosimo Miorelli, autôr ancje de grafiche dal manifest di Suns Europe, che sul schermi daûr dal palc al à inricjît in tiermins visîfs dutis lis esibizions.
Ae fin des cjançons, al public e ae jurie tecniche ur à tocjât il compit di decidi i vincidôrs dal concors musicâl. Par vie dal nivel une vore alt des propuestis, le àn vude avionde grivie. Ae fin la jurie dai esperts ur à dât il premi ai Steso, cul lôr trip hop inmagant, intant che il vôt popolâr al à premiât la vôs di aur di Veronika Usholik e ur à dât chei altris doi puescj a Gurude e ai Berdon.
Cun di plui e je stade fate la premiazion ancje par chês altre sezions di Suns Europe: pal cine il ricognossiment al è lât al documentari groenlandês ‘Sume – Mumisitsinerup Nipaa’ di Inuk Silis Hoegh, che al conte cun snait la esperience de prime rock band in lenghe inuit, i Sume, leade cun chê des rivendicazions culturâls e politichis de int di chê grande isule, e pe leterature al è stât premiât Xavi Sarrià, pe sô ativitât di autôr in lenghe catalane.
Inte suaze dai trê dîs di Suns Europe al è stât tocjât ancje un altri aspiet de creativitât, des identitâts e de diversitât tant che patrimoni, dirit e oportunitât, ven a dî chel de produzion agricole e enogastronomiche des minorancis e des nazions cence stât, in particolâr cun trê incuintris là che a son stâts metûts dongje il Friûl di lenghe furlane e slovene e il Piemont ocitan e francoprovençâl.
Tal foyer dal «Teatron» vie par dute la durade de manifestazion si à podût cjalâ ancje la mostre Furlan Lenghe de Europe, prontade de bande de ARLeF (Agjenzie Regjonâl pe Lenghe Furlane).
Suns Europe al è stât metût adun cul coordenament di Radio Onde Furlane adun cu la cooperative Punto Zero e la associazion Il Laboratorio, cul jutori de ARLeF (Agjenzie Regjonâl pe Lenghe Furlane) e de Regjon e cu la colaborazion di une schirie di sogjets e istituzions dal Friûl e dal rest de continent.
Suns Doc, cercis di lenghis, di teritoris e di identâts jenfri Friûl e Piemont
Musichis, imagjins, peraulis, lenghis e… mangjâ e bevi. La edizion di chest an di Suns Europe, il Festival european des arts in lenghe minorizade, che al è in plen davuelziment a Udin, e cuvierç ancje un altri aspiet de creativitât, des identitâts e de diversitât tant che patrimoni, dirit e oportunitât. Tra un conciert, une proiezion e un incuintri leterari, la manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e cjape dentri ancje trê apontaments specifics dedicâts ae produzion agricole e enogastronomiche des minorancis e des nazions cence stât.
Dentri dal program uficiâl de rassegne, chescj apontaments a àn il non comun di Suns Doc. Cercis di vins, di lenghis e di teritoris.
La lôr carateristiche e propit chê di meti dongje la tipicitât dai prodots cun chês linguistichis, culturâls e ambientâls. In particolâr – e chest a noaltris di Lidrîs e Butui nus plâs in maniere particolâr… – il mangjâ e il bevi bon e tipic a metin dongje il Friûl che al fevele par furlan e par sloven cun chês zonis dal Piemont là che a vegnin doprâts l’ocitan e il francoprovençâl.
Îr, vie pe prime zornade di Suns Europe, la cubiade e je stade chê jenfri il refosc di Faedis e il formadi de Val di Lans / Valle di Lanzo, zone di lenghe francoprovençâl de provincie di Turin, cun cercis de produzion di Cecchini e da associazion dai produtôrs de Toma di Lanzo.
Vuê la combinazion e sarà chê jenfri il formadi frant di Gortani e la mîl di Consuelo Ferrier di Prajalats / Pragelato, intant che doman lis cercis a tocjaran la gubane di Martinig e il vermouth de Val Maira di Bordiga.
Musichis, imagjins, peraulis, lenghis e mangjâ e bevi: une combinazion sauride!
Suns Europe, Udin si jemple di lenghis, visions, peraulis e creativitât
Cumò e je propit ore di Suns Europe. Udin e il Friûl a tornin a jessi il cûr de Europe «unide te diversitât» cu la seconde edizion dal Festival european des arts in lenghe minorizade, che al jere stât inmaneât pe prime volte un an indaûr. Vuê a cuatri e mieze dopo di misdì e sarà la scree uficiâl de seconde edizion de manifestazion, che par chest an di davuleç dute li dal Teatri ‘Giovanni da Udine’ de capitâl dal Friûl.
La manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e darà spazi a diviersis espressions creativis tes lenghis des minorancis e des nazions cence stât: la musiche, la scriture, tra poesie, narative e teatri, e la produzion audiovisive, tra cine, tv e web, oparis di finzion e documentaris.
Musiche, leterature e produzion audiovisive
Chel che lu clamin «il Teatron» par trê dîs si jemplarà di musichis, di imagjins, di peraulis, di lenghis, di identitâts e di creativitât. In struc: si jemplarà di Suns e di Europe, di Suns Europe!
Par ce che al tocje la musiche, si va di Veronika Usholik, cjantante che e rive de lontane Chucokta (Russie), al progjet di rock par breton firmât di Brieg Guerveno e dai Steso che tes isulis Faer Oer a produsin un trip pop eletronic inmagant ai galizians Familia Caamagno, cuintet che al messede rock, pop, beat e r’n’b. E ancjemò dai rappers irlandês Imlé ae cjantante frisone Norma e dal cjantautôr de Cornualie Rory McGrath al performer de Hacassie (Russie) Gurude. Cun lôr, te serade finâl dai 3 di Dicembar a saran ancje il rapper cjargnel Doro Gjat e il grup grunge-hardrock ladin Berdon, che a son stât selezionâts dentri di Suns Ladinia, il festival de cjançon in lenghe minoritarie de Europe alpine e mediteranie, che si à davuelt ai 19 di Novembar a Moena, in Val di Fasse.
Cun di plui sarà – par esempli – la ocasion par cognossi di dongje Xavi Sarrià, scritôr e musicist di Valencia, autôr di doi romançs e vôs e ghitare dai Obrint Pas, un dai grups miôr dai Paîs Catalans, protagonist di un incuintri/interviste sabide ai 3 di Dicembar a tacâ di siet sot sere. Un altri dai apontaments de sezion leterarie al è chel cul innomenât esploradôr di memorie e culture Alessandro Portelli, che al vinars ai 2 a 6 e mieze sot sere al presentarà il so gnûf progjet Crossroads.
Al è une vore siôr e svariât ancje il cartelon de sezion dedicade ae produzion audiovisive, cun cines par gaelic, par sart, par sami, par euskera e par inuit: dal curtmetraç irlandês ‘Rúbái’ al mockumentari ‘Sos Mortos de Alos’, fintremai ae comedie basche ‘Amona Putz!’ e al documentari groenlandês ‘Sumé – Mumisitsinerup Nipaa’.
Tra i events speciâi al è ancje un incuintri cui zovins des scuelis dal teritori che a podaran cjapâ cussience di cemût che la diversitât linguistiche e culturâl e je un patrimoni, un dirit e une oportunitât par ducj.
Une vetrine europeane pe produzion ‘Made in Friûl’
Suns Europe al è ancje une ocasion pe nestre comunitât par mostrâ la sô muse, la sô lenghe e la sô produzion culturâl plui gnove e plui interessante. Dongje di Doro Gjat te sezion musicâl, a son altris espressions creativis de leterature e dal cine par furlan.
Vuê e sarà la presentazion dal gnûf libri di Stiefin Morat. Publicât di KappaVu, il so titul al è ‘Kebar Krossé’ e al è un romanç afro/furlan: cui che al à za let alc di chel test al dîs che al è il degn erêt di ‘Donald dal Tiliment’. Propit lis aventuris di Pidin e Saco, i protagoniscj sfolmenâts di chel libri saltât fûr tal 2000, a saran il cûr di une leture seniche furlane, babeliche e trastolone par cure di Teatro Sosta Urbana che si fasarà usgnot a 9 mancul un cuart.
Une altre anteprime furlane e je chê di ‘Friûl Revolution’ (doman a chê stesse ore), la serie produsude pe television de bande dai Cjastrons e di Marco D’Agostini, che e conte in maniere comiche e sureâl il Friûl rivoluzionari che al è e che al sarà. Il Friûl furlan al sarà sul schermi ancjemò cuntune altre novitât: il prin episiodi di ‘Int/Art’, il documentari di Dorino Minigutti e Giorgio Cantoni che al conte i creatîfs di chenti «under 35».
Te sezion dedicade ae produzion audiovisive al sarà spazi ancje pal Friûl di lenghe slovene, cul cine di Giovanni Chiariot ‘Brez Mej’.
Tal foyer dal «Teatron» vie par dute la durade dal festival e sarà ancje la mostre Furlan Lenghe de Europe.
Dutis lis informazions su Suns Europe si cjatin in rêt: www.sunseurope.com e www.facebook.com/SunsEuropeFestival/.
Al torne Babêl Europe, in spiete di Suns Europe
E je aromai ore di Suns Europe, il Festival european des arts tes lenghis minozadis che si fasarà a Udin, li dal Teatri gnûf Giovanni da Udine, dal prin ai 3 di Dicembar. Cussì, cuasit ae vilie di chê manifestazion, ancje la gnove pontade di Babêl Europe e sarà une trasmission plene di… Suns.
L’apontament cuindisinâl che al puarte lis scoltadoris e i scoltadôrs di Radio Onde Furlane a torzeon tra grups, soliscj, lenghis, musichis, minorancis e nazions cence stât, vuê in direte a 11 a buinore e doman in repliche a une dopo di misdì, al cjalarà ancjemò une volte in direzion di chê manifestazion e dal so program, cu la scolte di cualchidun dai protagoniscj de sô sezion musicâl ma ancje cuntune voglade viers di chês altris sezions, dedicadis ae produzion audiovisive e ae leterature.
Par chel, si podarà tornâ ancje scoltâ alc dai Obrint Pas, stant che un dai protagoniscj di Suns Europe al è propit Xavi Sarrià, cjantant e ghitarist di chel grup e autôr di contis e di romançs par catalan.
Cun di plui si butarà un voli (e une orele) ancje in altris direzions. Par esempli viers de gnove produzion di Fermin Muguruza o ben – dopo vê savude la brute gnove – cuntun omaç al cjantautôr galizian Narf.
Babêl Europe si pues scoltâle su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e, dopo des dôs emissions di vuê e di doman, ancjemò in rêt.
Suns Ladinia. And the winner is… Doro Gjat
Une altre biele serade di musiche, di lenghis, di fieste e di creativitât. Îr l’altri a Moena, tal Teatri Navalge, Suns Ladinia, la manifestazion dedicade ae produzion musicâl tes lenghis minorizadis de Europe alpine e mediteranie, e à mantignût ce che si spieatavisi in cont de cualitât e de varietât des propuestis musicâls presentadis e dal nivel gjenerâl dal spetacul.
In continuitât cun chê che e je la storie de rassegne nassude in Friûl tal 2009 e che di in chê volte si à davuelte a Udin, tai Grisons tal 2011, in Ladinie – simpri a Moena – tal 2013 e in Sardegne, tal 2015, e je stade une serade plene di… Suns. Trê i elements di fonde: cjançons bielis, cjantadis e sunadis ben; teatri plen cuntun public atent e content; conduzion de manifestazion cun snait e cun passion par cure dal atôr e animadôr furlan Michele Polo e de cjantautore fassane Martina Iori.
Sul palc dal Navalge il supergrup ocitan TRIP, il performer sart Arrogalla, il cjantautôr ladin Marco Mattia, il rapper cjargnel Doro Gjat, il cjantautôr de Grecìe Salentine Rocco De Santis, la cjantante rumance She, York e i rockers ladins Berdon a son stâts bulos tes lôr esibizions, che a àn marcât lis diviersis carateristichis di ognidune des propuestis musicâls.
I components de jurie (la ladine Lucia Gross, la furlane Mojra Bearzot, il rumanç Jachen Prevost, l’ocitan Stefano Degioanni, il sart Giancarlo Palermo e il grico Pantaleo Rielli) a àn vût il lôr bon ce fâ par sielzi il vincidôr, ma a àn rivât a cjatâsi in cunvigne sul non di Doro Gjat e su la sô cjançon Discolce, «pe capacitât di contâ une storie contemporanie, cuntune paronance grandonone de metriche, cuntun lengaç musicâl atuâl e lizêr e cuntune presince seniche trative».
Cun di plui a àn dât une menzion speciâl a Is di Arrogalla «pal sunôr potent e alternatîf, che al met dongje lis espressions de tradizion intune produzion di avanguardie europeane».
Intat che la jurie e jere daûr e fâ lis sôs valutazions, il spetacul al è lât dilunc cun doi moments dedicâts ae musiche contemporanie par ladin: la proiezion dal video Zenza de te dal grup Lingue Morte e je stade in chel istès un omaç dedicât ae ativitât di chê band ironiche e pevarine e un ricuart di Valentino Croce ‘Lere’, innomenât personaç dal panorame de musiche contemporanie par ladin, za cjantant di chê formazion e di altris grups fassans; il piçul conciert di Martina Iori e Stefano Merighi al à palesât la vivarosetât de cjançon ladine.
Chê stesse carateristiche e veve cjatât une rapresentazion concrete za vie pe prime part de serade cu lis esibizions di Marco Mattia e dai Berdon.
Propit i cuatri zovins fassans, che a messedin tescj par ladin e rock ruspiôs, a àn cjapât il premi dal public. Par chel ai 3 di Dicembar a saran ancje lôr a Udin, adun cul vincidôr Doro Gjat e cun chei altris grups e soliscj che a son stâts selezionâts tra i cincuante di lôr che a àn fat indenant la lôr candidature, pe serade finâl dal festival european des arts tes lenghis minorizadis Suns Europe.
Suns Ladinia, a Moena lis cjançons e lis lenghis de Europe alpine e mediteranie
E je rivade la zornade dai 19 di Novembar. Usgnot a Moena, tal Teatri Navalge, si fasarà Suns Ladinia, la manifestazion dedicade ae produzion musicâl tes lenghis minorizadis de Europe alpine e mediteranie.
Chel che par ladin si clame Festival dla ciantia ti lengac di mendranza al è la edizion di chest an de rassegne nassude in Friûl tal 2009 e che di in chê volte si à davuelt in maniere plui o mancul alternade a Udin e inaltrò: tai Grisons tal 2011, in Ladinie – simpri a Moena – tal 2013 e in Sardegne, tal 2015.
A tacâ dal an passât, cun Suns Sardigna, cheste manifestazion, che e cuvierç il Stât talian, la Slovenie, la Austrie, la Svuizare e la part sud ocidentâl dal Stât francês (la Corsiche, la zone francoprovençâl e part di chê ocitane), e je la preselezion ‘live’ – par grups e soliscj di cheste part dal continent european – de sezion dedicade ae musiche di Suns Europe, il festival european des arts tes lenghis minorizadis, che si davuelzarà te capitâl dal Friûl dal 1n ai 3 di Dicembar.
Par chel la serade di Moena, che e je za interessante par so cont, e domande ancjemò plui curiositât e plui atenzion. I siei protagoniscj a saran il rapper cjargnel Doro Gjat, il performer sart Arrogalla, il cjantautôr de Grecìe Salentine Rocco De Santis, la cjantante rumance She, York, i rockers ladins Berdon, il lôr paisan Marco Mattia e i ocitans TRIP.
Suns Ladinia e je une manifestazion inmaneade cul coordenament de associazion La Grenz e cu la poie des istituzions di chenti. La sô direzion artistiche e je par cure di Enrico Tommasini, musicist implicât di tancj agns in diviers progjets e par chel une vore cognossût ancje fûr de Ladinie e dal Trentin. La conduzion de serade e sarà par cure dal atôr e animadôr furlan Michele Polo e de cjantautore fassane Martina Iori.
L’event al tache a 9 di gnot.
Suns di ogni sorte e alc altri ancjemò te gnove pontade di Babêl Europe
A mancjin pôcs dîs ai 19 di Novembar, cuant che a Moena, te ladine Val di Fasse/Val de Fascia, li dal Teatri Navalge si fasarà Suns Ladinia – Festival dla ciantia ti lengac di mendranza, la manifestazion dedicade ae produzion musicâl tes lenghis minoritariis de Europe alpine e mediteranie.
Cun di plui chi di mancul di trê setemanis al sarà il prin di Dicembar cuant che a cuatri e mieze dopo di misdì si screarà in maniere uficiâl la seconde edizion di Suns Europe, il Festival european des arts tes lenghis minoritariis che si fasarà a Udin li dal Teatri gnûf Giovanni da Udine.
La gnove pontade di Babêl Europe, l’apontament cuindisinâl che al puarte lis scoltadoris e i scoltadôrs di Radio Onde Furlane a torzeon tra grups, soliscj, lenghis, musichis, minorancis e nazions cence stât, vuê in direte a 11 a buinore e doman in repliche a une dopo di misdì, no podarà fâ di mancul di cjalâ in direzion di chês dôs manifestazions.
Par chel, e sarà une trasmission dedicade a Suns… di ogni sorte. Di une bande, cu lis ultimis gnovis in cont de manifestazion che si davuelzarà cheste sabide, ancje parcè che e je une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature. Di chê altre propit cul inviament dal cont par ledrôs in direzion di Suns Europe e cu la scolte des cjançons di cualchidun dai protagoniscj de sezion musicâl di chê manifestazion.
Te scjalute dal program al sarà ancje alc altri, sgarfant ator tra jessudis discografichis babelichis saltadis fûr tai ultins mês, a tacâ di Navega!, il disc plui resint di Moussu T e Lei Jovents e di Lis conseguenzis dal deliri, il secont cd di Rive No Tocje.
Babêl Europe si pues scoltâle su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e, dopo des dôs emissions di vuê e di doman, ancjemò in rêt.
Babêl Europe «in Onde» ancje il 1n di Novembar
Vuê al è il 1n di Novembar, ma Babêl Europe nol fâs fieste e al da apontament aes sôs scoltadoris e ai siei scoltadôrs a 11 a buinore in direte (e in repliche doman ai 2 a une dopo di misdì) simpri su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu).
Il program cuindisinâl dedicât ae creativitât musicâl tes lenghis minorizadis al pontarà la sô atenzion soredut su lis gnovis che a rivin in cont di Suns Europe, il festival des arts performativis in lenghe minoritarie che si davuelzarà a Udin dal 1n ai 3 di Dicembar, e soredut su chês che a tocjin Suns Ladinia, festival de musiche tes lenghis minoritariis de Europe alpine e mediteranie, che al è une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature.
Il viaç tra lenghis, musichis, minorancis e nazions cence stât, che con frecuence cuindisinâl al cjate spazi tal palinsest de radio libare dai furlans, al larà daûr dai nons dai grups e dai soliscj che ai 19 di Novembar a sunaran a Moena, te ladine Val di Fasse/Val de Fascia, li dal Teatri Navalge.
Cussì, dopo che dôs setemanis indaûr a jere stade fate una cerce des cjançons presentadis dal cjantautôr de Grecìe Salentine Rocco De Santis, Discolce dal rapper cjargnel Doro Gjat e dal musicist sart Arrogalla, vie pe gnove pontade di Babêl Europe si scoltarà la musiche dai ocitanis TRIP, de rumance She, York, dai ladins Berdon e dal lôr paisan Marco Mattia.
E sarà ancje la ocasion par ricuardâ la biele esibizion de cjantante algherese Claudia Crabuzza alì dal Teatri Ariston di Sanremo pe edizion di chest an dal Premi Tenco.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.


text:
Il Comitât
pe prevenzion de torture dal Consei de Europe al à domandât aes
autoritâts spagnolis plui decision par impedî che i arestâts e i
presonîrs a sedin maltratâts o fintremai torturâts de bande des
fuarcis di polizie. Il rapuart dal Comitât al nas di une ispezion
intai centris di detenzion spagnûi e des testemoneancis di cui che
al è passât par chê esperience. Tra lis testemoneancis racueltis a
son ancje chês di undis citadins bascs che si son cjatâts in regjim
di incomunicazion. Fûr che intun câs, la denuncie dal tratament che
a àn patît alì e je stade judicade dal Comitât comprovade di
elements concrets. Daûr di chestis testemoneancis al ven fûr che la
Guardia Civil e profite dal regjim di incomunicazion par maltratâ e
torturâ i arestâts (menacis, esercizis fisics cence padin, colps,
tentatîfs di scjafoiament e, intun câs, ancje abûs sessuâl) di
maniere di otignî di lôr confessions. Il Comitât al domande duncje
aes autoritâts spagnolis di indagâ a fonts su chescj episodis, di
punî i responsabii e di evitâ che si tornin a ripeti: un tant al
sarès facilitât cul permeti ai arestâts di contatâ daurman un
avocat e di vê acès a di un miedi di fiducie ancje cuant che a
vegnin metûts in regjim di incomunicazion.
Font:
Naiz:, 30/04/13


text: Sabide ai 29 di Otubar 2016, aes vot e mieze di sere, inte sale polifunzionâl di Segrât al va in sene il spetacul"Scufute rosse va alla guerra", une storie tocjant su la prime vuere mondiâl, viodude cui voi di une frutine. Sul palc Norina Benedetti, autore dal test e atore de compagnie Estragone di San Vît dal Tiliment, direte de regjiste Carolina della Calle Casanova. Un turbin di emozions, di dramaticitât messedade a ironie, di storie locâl misturade aes vicendis nazionâls de Grande Vuere, une storie di famee regalade al spetatôr, contade cuntun pont di viste dal dut origjinâl. Zigât, daspò cisicât. Esplosîf, ma in ponte di pîts. Che al cjape dentri, al divertìs, al ingrivie, al incuriosìs. Une imersion intal teatri san e pûr, comovent e delicât, ma tal stes timp cence pietât e infogât: come che a puedin fâ dome i voi de memorie.


text: Seconde rassegne cinematografiche sul afidament e su la solidarietât familiâr, inviade dal servizi sociâl dai Comuns Ambit Distretuâl Bas Lusinç in colaborazion cu la associazion di volontariât "Il noce", la cooperative sociâl "Il colore del grano" e Ires, Istitût Regjionâl pai studis di servizi sociâl. Si tache vinars ai 7 di Otubar 2016 cun "Lars e una ragazza tutta sua", lant indenant vinars ai 21 di Otubar cun "Les Choristes". L'ultin apontament al è pai 4 di Novembar, cun "Non è ancora domani (La pivellina)". Ducj i cines a tacaran aes vot e mieze di sere, tal auditorium dal Istitût Brignoli Einaudi Marcodi di Staranzan, cun jentrade di bant. La iniziative e je inseride tal progjet "Il gusto di essere famiglia... nella continuità". Par informazions: tel. 0481 494518 – 0481 494602, e-mail: Questo indirizzo email è protetto dagli spambots. E' necessario abilitare JavaScript per vederlo.


text:
Icone a cornice di modanatura
Icone a cornice di modanatura dal ProArt-Baget
Icone a cornice di modanatura dal Fleks RPK
Icone a cornice di modanatura dal Ukrskloservis
Icone a cornice di modanatura dal Diamo
Icone a cornice di modanatura dal Ikony biserom na zakaz
Icone a cornice di modanatura dal Mir Skulptury
Icone a cornice di modanatura dal Ikonnaya Lavka
Icone a cornice di modanatura dal Ikonnaya Lavka + Plyus
Icone a cornice di modanatura dal Ikonnyj dvor
Posizioni totale
- Icone a cornice di modanatura a Kiev 13
- Icone a cornice di modanatura a Lvov 10
- Icone a cornice di modanatura a Odessa 4
- Icone a cornice di modanatura a Ivano-Frankovsk 2
- Icone a cornice di modanatura a Kharkov 2
- Icone a cornice di modanatura a Donetsk 2
- Icone a cornice di modanatura a Dnipro 1
- Icone a cornice di modanatura a Simferopol 1
- Icone a cornice di modanatura a Cherkassy 1
- Icone a cornice di modanatura a Poltava 1


text:
lunedì 28 giugno 2010
Spiule
Chiste volte in Friul ai cjercjat Spiule da cantinis di Angoris. Un vin blanc di struture chel manten in bocje ce chel conte al nas. Chardonnay 50% Friulano 25% e Ribuele 25%. Ven conseat come adat a pes gligliat e a formadis (ma no mase invecjas).
E mi è plasut il nom furlan!!!
Pubblicato da spirt di vin a 06:27 Nessun commento:
Etichette: vin furlan.
domenica 27 giugno 2010
Come seduzi une femine...
Same che sedi un problemon tant che il produtor di Champagne Taittinger el presente l'antagonist plui pericolos dal Champagne: il Viagra!!!
Speri sedi une biele butade publicitarie, se no ven di pensà che i omps vedi esauridis lis ideis...
Speri sedi une biele butade publicitarie, se no ven di pensà che i omps vedi esauridis lis ideis...
Pubblicato da spirt di vin a 18:08 Nessun commento:
Etichette: cjacaris
domenica 30 maggio 2010
Segnalazion
Done Bete segnale a Muçane ai 5 di jugn a lis 18 une iniziative di libris, monastirs montagnis e vins. Parce che int di culture significhe ancje cognosi il mond!
Pubblicato da spirt di vin a 13:38 1 commento:
Etichette: degustazion
Domenie simpri domenie
Par visasi che je domenie ancje se si à di lavorà come me, une ricete di un prin plat di abinà cun un ros (lambrusco, bonarda, barbera etc) o cun un blanc no mase saurit ( gli ingrediens son saurìs!!!). Buine domenie a duç
Pubblicato da spirt di vin a 13:29 Nessun commento:
Etichette: cusine
Partimi cun te!
In une zornade che cjate duç gli amans dal bon vin ator par cantinis pa Edizion 2010 di Cantinis Vjartis, une buine propagande ven fur da Associazion Italiane Sommelier che si clame
Partimi cun Te. Si trate di fà come che suced in altris pais: a fin past, partà cun sè le butilie di vin, magari a miezis, che si è ordenade par gustà o cene al ristorant. Dopodut no ise za pajade e poi magari si le finès cjase dopo ve parchegiade le machine al sigur......
Pubblicato da spirt di vin a 13:17 Nessun commento:
Etichette: cronache
domenica 23 maggio 2010
Abinamens eno-gastronomics
Il famos DESSERT : formadi o biscos secs fas in cjase (magari cun cualchi ricete da none o da agne parce che no vadin piardudis lis tradizions). In abinament chiste volte cun un vin prodot cun Malvasie dal Lazio e Trebbiano. Il vin si clame CORTESIA, otignut cun raps appasis pasas un an in barrique. Zucar residuat: 50 g/L. Le aziende je Casale Marchese.
Une buine propueste invezit dal solit vin santo o vin dolcs sicilians.
Cumò sperin che rivi une buine e facile ricete di biscòs...
Pubblicato da spirt di vin a 13:36 Nessun commento:
Cantine aperte 2010 - Le Tiare dai Bisiacs
Par no fasi mancja propit nissune ocasion, parce il 30 di mai no là a cognossi le tiare dai BISIACS? Magari cun un ziar in bici sul Carso? E poi degustazion di vins e prodos locai, musiche e altris manifestazions. Sperin dome che il temp sedi biel par duç.
Apuntament là da Tenuta di Blasig - Via Roma 63 -Roncis...
Apuntament là da Tenuta di Blasig - Via Roma 63 -Roncis...
Pubblicato da spirt di vin a 11:49 Nessun commento:
Etichette: culture, degustazion
Iscriviti a: Post (Atom)


text:
venerdì 1 aprile 2016
Nando, la bolp dal pinel
5 coments:
-
-
Lussian, brâf. Une conte no dome ben poiade, ma ancje gustose Pecjât che la santitât e puce di cevole.
Nello Malisano
- 01/04/16, 22:07
- Galliano ha detto...
-
Al pararès che par fâ alc di biel no dome bisugne vê il cjâf ispirât e a puest ma ancje il stomi. Si viôt che la perpetue dal plevan no veve masse ispirazions par preparâ alc di bon cui prodots dal pulinâr e la cevole dal l’ort.
Biele conte
- 02/04/16, 04:00
- Yaio ha detto...
-
Ah, a part le conte ben tirade che a sà di conte populâr, sul fat di jessi un bon pitôr Leonardo al a scrit che al bisugnave vê talent e... un pôc di fan.
Jaio
- 02/04/16, 07:11
- Luciano Marinig ha detto...
-
Nelo,Galiano,e Yaio,pilastris di contecurte, che no faseis dismentie di dà une pache su la spale di ogni contecurtar,un graçjs di cur no pal judizi, ma par no ve smenteat il vuestri pais.Lussian
- 05/04/16, 14:22
-
-
Lussian, ancje Giotto par jemplâ la panze al puartave a passon lis pioris. Deventât famôs po al à molât lis pioris cu la lane par chês cul pêl, di sigûr cun plui sodisfazion.
Siche duncje, a son tancj i artiscj che in vite no le an tant grasse e a baratin l'art cul mangjâ. Cualchidun al à simpri profitât di chestis situazions, fasint i bêçs sui puars artiscj.
Biele la conte.
Mandi
- 06/04/16, 10:09


text:
Alore e je lade cussì.
Nus vevin invidâts a cjace intune risierve dal alt Friûl. O jerin in trê, jo, Alfio e Carlon. Il miedi mi veve dit di non fâ strapaçs cumò che o soi in pension… di lassâ stâ i spagnolets, bevi di mancul e no cjapâ sudadis.
Bon.
Ta chê dì ce spac che o ai cjapât! E jere apene scomençade la stagjon che o cirivin cualchi jeur ma no si imagjinavin di intivâsi in dîs dodîs di lôr armâts cui mitra che a levin ator in mimetiche pes braidis come se a fossin in vuere! Carlon mi à dit che a son chei che a fasin la vuere fente. Forsi a vevin scunfinât lôr o forsi o vevin scunfinât nô, no si sa. A son passâts dongje di nô cence nancje calcolânus e nô o vin continuât pe nestre strade cu la Lola che e nulive bon. Il pointer di Alfio invezit al jere lât bande di une cise. E alore vie daûr di lui no trê. Il pointer, Clodoaldo si clame, al tache a baiâ come un mat e la Lola e rive dongje e e fâs ancjetant. O rivìn li de cise cu lis sclopis prontis e ve che al salte fûr un mostrat… un om cu la muse di fâ pôre, al jere come… une muse come di ragn cui dincj… adiudiu… o ai cjapât un spac! L’omenat cu al muse di mostri al è scjampât vie e dopo o vin sintût
sparâ chei che a fasin la vuere fente… adiudiudiu ce pôre!
Carlon nol à spietât un moment e i à trat, ma nol devi vêlu cjapât, par fortune. Alfio invezit al à scugnût lâ dentri di un fossâl a netâsi dal spac, al à dite.
E jo nuie, no ai fat nuie.
O ai juste pensât che il miedi o nol jere tant brâf come miedi, o che nol veve reson, jessint che o vevi tignût bot.
A cjase o ai savût che chel che o vin viodût al jere un om; al veve la mascare di un di chei mostris che gno nevôt instupidît al combat cuant che al zuie cu la pleistescion… Prédator si clame… ma diu ce spacs di fâmi cjapâ!
In ogni câs, dopo di chê dì, no mi soi plui preocupât dal bevi e dai spagnolets, ma dome di no cjapâ sudadis. Chel propit no mi plâs.
di Milio dai cjans


text:
lunedì 7 marzo 2016
Frico mareôs
7 coments:
-
-
Jaio biele conte. Une storie ambientade in cheste nestre modernitât. Pecjât che si mûr ancjemò. Manucl mâl che a dierence di une volte cumò si sclope cul bultric plen.
Nelllo Malisano
- 07/03/16, 15:41
-
-
Jaio, chel "Purcit di un Gughel" al merete di jessi regjistrât tal Claap - Dizionari Furlan Talian come gnûf mocul; soi sigûr che nancje i clerics a no cjataressin nuie di dî. Aromai cjâr Jaio a nus contin ancje i pei da la scune a la tombe. Bielonon chel bocjon cul spagnolet a pendolon, ise opare to? Bepi
- 07/03/16, 18:29
- Galliano ha detto...
-
Biele di une veretât sacrisante. O sin rivâts al pont che ognidun di nô al à une videocjamare incorporade lis vincjecuatri oris de zornade
- 08/03/16, 01:24
-
-
al par che cumo il guviar al intindi savè tropis palanchis che vin in bancje pal funeral, sa je une di plui nus ven tassade prin di la tal aldilà.Ben metude Jajo. Lussian
- 08/03/16, 11:34
-
-
No po fâ che a nus programin la vite, da la nassite a la muart. Ce che o vin di mangjâ, il lavôr che o fasarìn, la femine juste e trops fruts che o varìn. E in font cuant e di ce mâl che o varìn di murì.
Vêso viodût Matrix?, une robe dal gjenar.
Diu nus vuardi, ma jo la viôt brute.
Jaio, dinsi coragjo!
- 08/03/16, 11:45
- Yaio ha detto...
-
Graziis a duç pal vuestri coment. Le conte a jere 3 voltis plui lungje parce che su chest a 'nd ere un frac da dî ma finalmentri ancje in chiste version scurtade al baste par dâ une cerce di cê ch'al puès sucedi.
Jaio
- 09/03/16, 09:56
- Yaio ha detto...
-
O ai viodût che chest sabide 12 aes 12, in vie Lionel a Udin, al é pusibil di firmâ pe autonomie dal Friûl. Saressie le volte buine?
Al vâl forsit le pene di provâ, biacemai dome par obleâ i autonomiscj a doprâ le marilenghe e tornâ a crodi che se Udin nus a fat da pari al puedares ne dí fânus da nono.
Jaio
- 09/03/16, 10:00


text:
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un articul dal 1982 intitulât Arte dell’Ottocento in Friuli, Lorenzo Bianchini, un pitôr avonde innomenât che al veve piturât i frescs de Madone des Graciis a Udin e ancje une glorie di Sant Antoni di Zenâr te glesie di Sedean. Il dopli cinglinâ dal campanel de puarte de buteghe al puartà dentri, oltri che il so amì Arcjan Rinalt, ancje il vosarili di place San Jacum.
“Molait dut che o vin di lâ a Codêr.”
“A fâ ce?” i rispuindè Saveri cence premure.
“Vuê a fasin une disfide di purcitârs!”
“Sintît, siôr Rinalt...” al alçà i vôi Saveri.
“Dutis lis voltis che us ven daûr, o riscj di lassâi la ghirbe. Cumò o ai voie di stâ cuiet.”
Ma Arcjan tant al fasè e tant al sburtà che a montàrin te vecje machine dal professôr e, dopo di vê sghindât pedons e machinis, lì di un cuart di ore a rivarin a Codêr. Te cort de cjase Turoldo al jere dut un buligâ di int ch’e lave e vignive; mularie cui vôi discocolâts pe ecitazion ch’e coreve sberghelant; taulins plens di int ch’e fevelave a vôs alte; un cercli di int tal ricet dulà che a vevin copât il purcìt.
“Masse tart” al disè Arcjan.
“Miôr cussì” al sivilà Saveri, che al veve bruts ricuarts di cuant che al jere piçul e al lè a sentâsi intun taulin tal mieç de cort. Daurman i puartarin di bevi e, forsit pal ingomut che lu veve cjapât te gose, cun nancje dôs tacis di merlot al jere bielzà cjoc: i colà il cjâf sul taulin e s’indurmidì di bot. Dopo di un pôc si sveà e si passà une man sul cerneli par controlâ la brumbule, cjalantsi ator. Saveri si jere indurmidît intun puest e si jere sveât di une altre bande e forsit intun altri timp: la glesie no jere tant grande e lui al jere sentât intun dai ultins bancs; tal mieç, une impalcadure di len e rivave fintremai al sofit. Al cirì di ricuardâsi ce che al jere daûr di fâ, e intant si puartà sot de impalcadure. Si sintive rivâ di adalt dut un tarmenâ, come se cualchidun al sistemàs imprescj intune cassele.
“Îsal il mestri Bianchini?” al tentà, no masse convint.
Une muse cragnose di piture e saltà fûr dal ultin breâr de impalcadure.
“Cui îsal?! Sêso chel dal Consei Foraniâl?!”
“Sì, sì” al rispuindè svelt Saveri cul nâs par sù.
“Ben, o ai finît!” al disè il Bianchini.
“Biel, une glorie di Sant Antoni...”
“Si viodial avonde di abàs?”
“Eh, cu l’impalcadure no tant. E dulà îsal il purcit?!”
“Cuâl purcit?”
“Il purcit di Sant Antoni! Si no cemût si fasie a distinguilu di chel di Padue?!”
“Mhm... I uceluts! No son i uceluts!” al rispuindè Bianchini.
“Cjan da l’ue, i vûl il purcit!” i berlà Saveri di abàs.
“Nol è puest!”
“Cemût, nol è puest?!”
“No. E o ai finît i colôrs!”
Si sintì dut un tarmenament di rabaldariis adalt su la impalcadure e cualchi fruçon di stabilidure al colà abàs. “Alore?!” al vosà Saveri.
“Eh, alore...! O ai dome il moron!”
“E alore fasêt un purcit moron dulà che al è puest!”
Il Bianchini al tacà a porconà cuintri chei dal Consei Foraniâl e Saveri, sodisfat di vê comedade la cuistion, al cirî un puestut cuiet par tornâ a indurmidîsi. E ancjemò in dì di vuê, cui che al va te glesie di Sedean al pues viodi sul sofit une grande glorie di Sant Antoni di Zenâr, tal mieç dai sants e dai agnoluts, e intun cjanton, nancje dut intîr, un strupiât purcit moronit.